Aansoek oor Zuma se parool eersdaags aangehoorOudpres. Jacob Zuma (Foto: AP) Die burgerregteorganisasie AfriForum sal eersdaags in die hof verskyn nadat hy ŉ dringende hersieningsaansoek oor Jacob Zuma se vrylating op mediese parool ingedien het. AfriForum het verlede maand die aansoek teen onder andere die nasionale kommissaris van korrektiewe dienste, die mediese paroolraad en Zuma self gerig omdat die toepaslike wetsvoorskrifte glo nie tydens Zuma se vrylating nagekom is nie. Die organisasie het die prokureursbrief aan Arthur Fraser, nasionale kommissaris van korrektiewe dienste, beteken waarin AfriForum ook antwoorde oor Zuma se vrylating versoek. Jacques Broodryk, AfriForum se veldtogbestuurder, sê die aansoek sal na verwagting op 23 November in die Noord-Gautengse hooggeregshof aangehoor word. Die adjunk-regter-president van dié hof, regter Aubrey Ledwaba, het glo ŉ spesiale hofdatum aangewys vir die aanhoor van die aansoek. Die Zuma-stigting het intussen aangekondig dat Zuma ŉ strafregtelike klag teen die staatsaanklaer adv. Billy Downer SC aanhangig gaan maak. Die oudpresident beskuldig die advokaat daarvan dat hy beëdigde verklarings met inligting oor sy gesondheid laat uitlek het.